Κλωντίν (λογοτεχνική σειρά)

Η σειρά μυθιστορημάτων Κλωντίν αποτελείται από πέντε μυθιστορήματα της Γαλλίδας συγγραφέως Κολέτ και του Ανρί Γκωτιέ-Βιγιάρ, που εκδόθηκαν  από το 1900 έως το 1904. Είναι γραμμένα σε μορφή ημερολογίου και περιγράφουν την εφηβεία, την ενηλικίωση και τη χειραφέτηση ενός νεαρού κοριτσιού, της Κλωντίν. 

Στην αρχή του πρώτου βιβλίου, Η Κλωντίν στο σχολείο, η ηρωίδα είναι 15 ετών. Η σειρά περιγράφει την εκπαίδευση και τις εμπειρίες της καθώς μεγαλώνει. Όλα τα βιβλία είναι γραμμένα σε πρώτο πρόσωπο, τα τρία πρώτα έχουν την ίδια την Κλωντίν ως αφηγήτρια. Στο μυθιστόρημα Η Κλωντίν φεύγει, παρουσιάζεται μια νέα αφηγήτρια, η Ανί. Υπάρχει επίσης ένα έκτο μυθιστόρημα της Κολέτ, Το σπίτι της Κλωντίν, αλλά αυτό είναι ένα καθαρά αυτοβιογραφικό έργο για την παιδική ηλικία της συγγραφέως.

 Η συγγραφική συνεργασία 
Τα μυθιστορήματα γράφτηκαν στα τέλη του 19ου αιώνα από την Κολέτ σε συνεργασία με τον πρώτο της σύζυγο, τον εκδότη και συγγραφέα Ανρί Γκωτιέ-Βιγιάρ, γνωστό με το λογοτεχνικό ψευδώνυμο Ουίλι. Υπήρξαν πολλές εικασίες σχετικά με τον βαθμό ανάμειξης των δύο συγγραφέων στη συγγραφή των μυθιστορημάτων Κλωντίν, ιδιαίτερα καθώς ο Ουίλι ήταν γνωστό ότι συχνά χρησιμοποιούσε αόρατους συγγραφείς. Κατά συνέπεια, αν και τα μυθιστορήματα αρχικά αποδίδονταν μόνο στον Ουίλι και εκδόθηκαν μόνο με το όνομά του, αργότερα εκδόθηκαν και με τα δύο ονόματα. Μετά τον θάνατο του Ουίλι, η Κολέτ αμφισβήτησε δικαστικά τη συμμετοχή του πρώην συζύγου της σε οποιοδήποτε από τα συγγραφικά έργα και στη συνέχεια αφαιρέθηκε το όνομά του από τα βιβλία. Αυτή η απόφαση ωστόσο ανατράπηκε μετά το θάνατό της, καθώς ο γιος του Ουίλι από προηγούμενη σχέση, διεκδίκησε επιτυχώς την αποκατάσταση του ονόματος του πατέρα του.

 Υπόθεση 

 Η Κλωντίν στο σχολείο 
Στο πρώτο βιβλίο, η Κλωντίν είναι 15 ετών, έξυπνη, ελκυστική, φιλομαθής. Περιγράφει τους συμμαθητές της, την επιδεικτική διευθύντρια του σχολείου και την όμορφη βοηθό της, τους δασκάλους, καθώς και γεγονότα μιας ασυνήθιστης σχολικής χρονιάς στο χωριό όπου ζει με τον πατέρα της. Γεμάτο ζωντάνια και αισθησιασμό, το πρώτο μυθιστόρημα της Κολέτ, συγκεντρώνει ήδη όλες τις ιδιότητες που εξασφάλισαν την μεγάλη επιτυχία της σειράς. 

 Η Κλωντίν στο Παρίσι 
Η Κλωντίν και ο πατέρας της εγκατέλειψαν το χωριό τους και εγκαταστάθηκαν στο Παρίσι, όπου η νεαρή κοπέλα αναρρώνει από μια ασθένεια που της κόστισε τα υπέροχα μακριά μαλλιά της. Όταν συνήλθε, αφηγείται στο ημερολόγιό της τις εξερευνήσεις της στην πρωτεύουσα και, κυρίως, τις νέες γνωριμίες της. Γνωρίζει έτσι τη θεία της Κερ, τον ανιψιό αυτής Μαρσέλ, με τον οποίο γίνονται γρήγορα φίλοι και τον νεαρό πατέρα του, Ρενώ, που δεν την αφήνει αδιάφορη.

 Η Κλωντίν παντρεμένη 
Η Κλωντίν παντρεύτηκε τον Ρενώ και οι δυο τους άρχισαν να κάνουν κοσμική ζωή. Όμως η εμφάνιση μιας νεαρής γυναίκας, της Ρεζί, ανατρέπει τις ισορροπίες του ζευγαριού. Σαγηνευμένη και η ίδια από την Ρεζί, η Κλωντίν καταλήγει να αρχίσει μια σχέση με τη νεαρή γυναίκα, ενώ ο Ρενώ δείχνει να μην ενδιαφέρεται για τη μοιχεία.

 Η Κλωντίν φεύγει 
Εδώ, παρουσιάζεται μια νέα ηρωίδα-αφηγήτρια, η Ανί. Πλήρως υποταγμένη στον σύζυγό της, η Ανί είναι συντετριμμένη από την αποχώρησή του, ο οποίος την εγκαταλείπει στη φροντίδα της αδερφής του Μαρτ, μιας ελεύθερης και αποφασιστικής γυναίκας. Ωστόσο, με τη γνωριμία και την επίδραση της Κλωντίν και άλλων γυναικών με χαρακτήρα, η Ανί αρχίζει να διεκδικεί τον εαυτό της και να αμφισβητεί τον γάμο της και τον σύζυγό της, αυτόν που μέχρι τότε της υπαγόρευε κάθε της κίνηση.

 Η Συναισθηματική απόσυρση 
Η Κλωντίν ζει τώρα με την Ανί, ενώ ο Ρενώ, άρρωστος, βρίσκεται σε σανατόριο. Αυτό το μυθιστόρημα κάνει ένα είδος αξιολόγησης των συναισθηματικών περιπετειών της σειράς: η Ανί, που έχει απελευθερωθεί από τον γάμο της, ζει μια ζωή με συναισθηματικές περιπέτειες χωρίς συνέχεια. Η Κλωντίν μαθαίνει να ζει χωρίς τον Ρενώ, με αγάπη για τη φύση, τα ζώα και τη μοναξιά.

 Τα μυθιστορήματα 
Τα μυθιστορήματα της σειράς Κλωντίν περιλαμβάνουν πολλά αυτοβιογραφικά στοιχεία της πολυτάραχης ζωής της Κολέτ.

 Claudine à l'école (1900) - Η Κλωντίν στο σχολείο
 Claudine à Paris (1901) - Η Κλωντίν στο Παρίσι
 Claudine en ménage (1902) - Η Κλωντίν παντρεμένη
 Claudine s'en va (1903) - Η Κλωντίν φεύγει
 La Retraite sentimentale - Η Συναισθηματική απόσυρση

Επίσης, το αυτοβιογραφικό έργο για την παιδική ηλικία της Κολέτ

 La Maison de Claudine - Το σπίτι της Κλωντίν, (1922) ελλ. μετάφραση εκδόσεις Καστανιώτης, 1998

 Ταινίες 
Η σειρά Κλωντίν έχει μεταφερθεί δύο φορές στον κινηματογράφο, το 1917 και το 1937. Το 1978 διασκευάστηκε σε τηλεοπτική σειρά 4 επεισοδίων από τον Εντουάρ Μολιναρό.

 Παραπομπές 


Κατηγορία:Γαλλικά μυθιστορήματα
Κατηγορία:Μυθιστορήματα που έγιναν ταινίες
Κατηγορία:Μυθιστορήματα που έγιναν τηλεοπτικές σειρές